## PATVIRTINTA:

UAB „Širvintų šiluma”

2020 m. kovo 4 d.

Direktoriaus įsakymu Nr. VE - 32

**UAB „ŠIRVINTŲ ŠILUMA“**

**ETIKOS KODEKSAS**

1. **BENDROSIOS NUOSTATOS**
   1. UAB „Širvintų šiluma” (toliau – Bendrovė) Etikos kodeksas, tai Bendrovės pasižadėjimas ir dokumentas, apibendrinantis propaguojamas vertybes bei verslo principus. Tai profesionalumo, kurį Bendrovės darbuotojai puoselėja savo veikloje ir kurio tikisi iš partnerių, išraiška. Įsipareigojimas vadovautis Etikos kodeksu ir jame pateiktų taisyklių laikymasis yra viena esminių bendradarbiavimo ir darbo santykių sąlygų.
   2. Etikos kodekso tikslas – atskleisti bei įtvirtinti Bendrovės vertybes, veiklos principus bei elgesio standartus, nustatyti pagrindinius Bendrovės santykių su klientais, verslo partneriais, valstybinėmis, viešosiomis bei savivaldybės institucijomis (jų atstovais), konkurentais, akcininkais ir Bendrovės darbuotojais principus.
2. **PAGRINDINIAI PRINCIPAI**
   1. Bendrovė gerbia kiekvieną savo klientą, kolegą, verslo partnerį, įsipareigoja elgtis pagarbiai bei sąžiningai, taip, kad jam nekiltų abejonių dėl bendradarbiavimo patikimumo.
   2. Bendrovė laikosi sąžiningo verslo principų – veikia skaidriai, patikimai ir sąžiningai, atskiria viešuosius ir privačius interesus.
   3. Bendrovės darbuotojai vengia interesų konfliktų (t. y. situacijų, kuriose darbuotojas turi rinktis tarp Bendrovės, jos klientų, partnerių ar asmeninių interesų). Iškilus interesų konfliktui visada apie jį informuojamas tiesioginis vadovas ar Bendrovės vadovas. Asmeninių finansinių interesų siekimas atliekant darbines funkcijas Bendrovės, jos klientų, partnerių bei viešųjų finansų sąskaita Bendrovėje nėra toleruojamas.
3. **BENDROVĖS IR DARBUOTOJŲ ĮSIPAREIGOJIMAI**
   1. Bendrovė ir darbuotojai laikosi šių įsipareigojimų:

|  |  |
| --- | --- |
| **Darbuotojų santykiai ir asmeniniai įsipareigojimai** | 1. Bendrovės santykiai su darbuotojais yra pagrįsti ilgalaikiu bendradarbiavimu, abipuse pagarba, atvirumu ir įsipareigojimų vykdymu; 2. Bendrovė sudaro darbo saugą atitinkančias darbo sąlygas kiekvienam darbuotojui, deda visas nuo jos galimybių priklausančias pastangas, kad darbuotojai dirbdami nepatirtų streso bei jaustųsi saugūs dėl savo profesinės padėties ateityje; 3. darbuotojai darbo metu privalo elgtis dalykiškai: būti korektiški, mandagūs, laikytis bendravimo etikos taisyklių bei elgtis taip, kad jų veiksmai nepakenktų Bendrovės dalykinei reputacijai; 4. ne darbo metu darbuotojai taip pat vengia bet kokių situacijų, kuriose jų netinkamas elgesys galėtų būti siejamas su Bendrove bei jos reputacija; 5. mandagumas ir paslaugumas yra pagrindiniai kolegiško bendravimo principai. Neigiamų emocijų demonstravimas, balso kėlimas kalbant ar smurto panaudojimas prieš kitą darbuotoją (tiek psichologinio, tiek fizinio) niekada nėra toleruojamas. Bet kokios formos priekabiavimas prie kito asmens yra griežtai draudžiamas. Darbuotojų bei partnerių neetiškas, piktybiškas ar kitoks neigiamas elgesys nelieka nepastebėtas ir neįvertintas. |
| **Darbuotojų lojalumas** | 1. Bendrovės tikslų, įsipareigojimų akcininkams suvokimas ir deramas jų įgyvendinimas; 2. sąžiningas vadovų teisėtų nurodymų vykdymas, tinkamai atliekamos pareigas; 3. aiškios darbuotojų, bendraujančių su klientais, partneriais, valstybinėmis, viešosiomis bei vietos savivaldos institucijomis (jų atstovais) bei Bendrovės akcininkais, priimtino bei skatintino elgesio ribos; 4. Bendrovės klientų, darbuotojų, verslo partnerių, visuomenės bei akcininkų interesų saugojimas; 5. informavimas apie visus pastebėtus korupcijos ar kitos nusikalstamos veiklos požymių turinčius atvejus. |
| **Diskriminacija** | 1. kiekvienas darbuotojas turi teisę, kad jo vadovai, pavaldiniai ir tokias pačias ar panašaus pobūdžio pareigas atliekantys darbuotojai su juo elgtųsi sąžiningai, kolegiškai ir pagarbiai. Mūsų Bendrovės nariai netoleruoja jokios diskriminacijos ir priekabiavimo (dėl rasės, religijos, tikėjimo, tautinės kilmės, lyties, neįgalumo, amžiaus, šeimyninės padėties ir t. t.). Visi Bendrovės darbuotojai elgiasi vadovaudamiesi Etikos kodekso principais; 2. Bendrovė netoleruoja darbuotojų diskriminacijos dėl jų politinių, religinių, seksualinių ir asmeninių pažiūrų, bei šeimos ir (ar) sveikatos padėties ar būklės. Kriterijai, kuriais remiantis Bendrovė priima sprendimą dėl įdarbinimo, yra darbuotojo asmeninės savybės (sąžiningumas, padorumas, t. t.) ir jo darbinė kompetencija. |
| **Teisės aktų laikymasis** | 1. tai absoliutus reikalavimas, taikomas Bendrovei ir jos darbuotojams; 2. kiekvienas darbuotojas privalo būti nuodugniai susipažinęs su teisės aktais, reglamentuojančiais jo darbinių funkcijų vykdymą. Vadovai savo pavaldiniams turi teikti būtinus paaiškinimus ir patarimus teisės aktų taikymo, atliekant darbines funkcijas, srityje; 3. Bendrovė yra griežtai įsipareigojusi laikytis nediskriminuojančių ir sąžiningų darbo normų, saugoti aplinką ir užtikrinti savo darbuotojų saugą ir sveikatą; 4. Bendrovė tikisi, kad darbuotojai laikosi visų įstatymų, skirtų saugoti sveikatą, saugumą ir aplinką, kad darbuotojai gauna visus reikiamus leidimus ir savo darbus atlieka griežtai laikydamiesi atitinkamų teisės aktų reikalavimų. |
| **Interesų konfliktas** | 1. verslo sandoriai turi būti atliekami taip, kad geriausiai atitiktų Bendrovės interesus. Nei fizinis, nei juridinis asmuo, kokiais nors santykiais susijęs su darbuotoju, negali nesąžiningu būdu, pasinaudodamas savo ryšiais su darbuotoju ar jo užimamomis pareigomis, gauti naudos iš Bendrovės; 2. reikia vengti situacijų, kai gali atsirasti darbuotojo atsakomybės Bendrovės atžvilgiu ir jo asmeninių interesų konfliktas. Darbuotojas privalo vengti bet kokių aplinkybių, kurioms esant galėtų būti padaryta žala Bendrovės reputacijai ar kitiems materialiems bei nematerialiems Bendrovės interesams; 3. dalyvavimas bet kokia teisine forma (įskaitant investavimą į tokį subjektą ar bet kokio finansinio intereso turėjimas iš tokio subjekto) kito, su Bendrove konkuruojančio, subjekto veikloje, neturint rašytinio Bendrovės sutikimo, yra nesuderinamas su darbo santykiais Bendrovėje; 4. visos konfliktinės su darbo santykiais susijusios situacijos Bendrovės viduje yra sprendžiamos nedelsiant ir ryžtingai. Bendrovė nedraudžia savo darbuotojams užsiimti veikla, kuri nedaro bei negali daryti neigiamos įtakos Bendrovės interesams ir darbuotojo darbinių funkcijų tinkamam atlikimui. Tačiau darbuotojas apie tokias savo veiklas prieš jų pradžią, siekiant išvengti interesų konflikto, turi informuoti Bendrovę. |
| **Santykiai su klientais, partneriais, viešųjų įstaigų vadovais** | 1. santykiai su klientais, partneriais, kt. institucijų atstovais yra grindžiami pagarba, sąžiningumu, profesionalumu, abipusiu pasitikėjimu, teisingumu, kliento interesų prioritetu, įsipareigojimų laikymusi, informavimu bei derybų prieš teisinius veiksmus pirmumu; 2. Bendrovės darbuotojai turi padaryti viską, kad būtų užkirstas kelias bet kokioms korupcijos apraiškoms. |
| **Santykiai su konkurentais** | 1. santykius su konkurentais grindžiame sąžiningumo bei abipusės pagarbos principais. Jei kyla bet kokių nesutarimų ar prieštaravimų atliekant konkurencinius veiksmus, pirmumas visada teikiamas deryboms bei kompromisui; 2. sąžininga konkurencija yra esminis Bendrovės veiklos principas. Informacija apie konkurentų veiklą renkama tik teisėtomis ir viešai prieinamomis informacijos rinkimo priemonėmis. |
| **Informacija ir bendravimas su visuomene** | 1. visą informaciją apie savo veiklą Bendrovė atskleidžia griežtai vadovaudamasi Lietuvos Respublikos teisės aktų nustatytais reikalavimais ir remdamasi tokiais principais, kaip: autentiškumas, reguliarumas, operatyvumas, privataus ir viešojo intereso subalansavimas; 2. Bendrovės darbuotojai turi susilaikyti nuo bet kokios informacijos atskleidimo masinės informacijos priemonių atstovams, išskyrus tuos atvejus, kai atitinkamas pavedimas raštu yra gautas iš Bendrovės vadovo. Informaciją masinės informacijos priemonėms Bendrovės vardu, taip pat – bet kuriems tretiesiems asmenims, kurie nėra Bendrovės klientai ar partneriai, pateikia tik Bendrovės įgaliotasis asmuo arba Bendrovės vadovas; 3. konfidencialią su Bendrovės veikla bei jos partneriais susijusią informaciją kiekvienas iš Bendrovės darbuotojų laiko griežtoje paslaptyje. |
| **Papirkinėjimai, dėkingumo mokesčiai, verslo pietūs ir dovanos** | 1. Bendrovė niekada nesiekia neteisėtu būdu įgauti verslo pranašumo. Bendrovės veikloje griežtai draudžiama siūlyti ar duoti kyšius tretiesiems asmenims; 2. nė vienas darbuotojas negali atlikti jokių mokėjimų, duoti kyšių, siūlyti nesąžiningą finansinę naudą klientams ar kitiems viešąsias funkcijas įgyvendinantiems asmenims, tokiu būdu siekiant išlaikyti komercinius santykius teikiant paslaugas ar gaunant kitą naudą; 3. Bendrovės darbuotojai, priimdami dovanas, vadovaujasi UAB „Širvintų šiluma“ Dovanų priėmimo, gavimo ir elgesio su jomis aprašo nuostatomis. |
| **Informacinių technologijų naudojimas** | 1. Bendrovėje netoleruojamas bet kokios asmens garbę ir orumą žeminančios, taip pat – bet kokios kitos neteisėtos informacijos naudojimas bei saugojimas Bendrovės patalpose esančiose IT priemonėse bei duomenų kaupimo laikmenose; 2. Bendrovė ragina darbuotojus atsakingai naudotis informacinėmis technologijomis (kompiuteriais, IT tinklais, mobiliaisiais telefonais, elektroniniu paštu, internetu). Darbuotojai turi nepamiršti, kad naudodamiesi informacinėmis technologijomis, jie yra atsakingi už mūsų informacijos apsaugojimą, technologijų praradimą, pakenkimą ar sugadinimą; 3. Bendrovės patalpose esanti bei Bendrovei priklausanti kompiuterinė technika negali būti naudojama komentarams interneto erdvėje (įskaitant tinklaraščius ir socialinius tinklus) rašyti arba atsakinėti į kitų asmenų komentarus. |
| **Sveikata, saugumas, aplinkosauga** | 1. Bendrovėje darbuotojams sudaromos saugios ir sveikos darbo sąlygos, taikomos visos prevencinės priemonės, skirtos darbingumui, sveikatai ir gyvybei darbe išsaugoti. Šios priemonės naudojamos ir planuojamos visuose Bendrovės veiklos etapuose, kad darbuotojai būtų apsaugoti nuo profesinės rizikos arba ji būtų sumažinta; 2. visi Bendrovės darbuotojai mokomi, instruktuojami ir atestuojami, kad užtikrintų darbuotojų saugą ir sveikatą. Darbe vadovaujamasi saugos taisyklėmis, kurias nustato įstatymai ir vidiniai teisės aktai. Bendrovė žino darbo aplinkai ir Bendrovei taikomus saugos reikalavimus bei jų laikosi; 3. Bendrovė siekia, kad visi darbuotojai būtų tinkamai informuoti ir apmokyti aplinkosaugos reikalavimų klausimais. Kiekvienas darbuotojas privalo stengtis sumažinti atliekų bei bet kokį kitą savo poveikį aplinkai. Savo veikloje Bendrovė siekia tausoti gamtos išteklius, žaliavas ir energiją, teisingai pasirinkti ir atsakingai pirkti bei naudoti produktus, atsakingai tvarkyti atliekas bei mažinti jų kiekį, remti ir aktyviai prisidėti prie nacionalinių aplinkosauginių iniciatyvų. |

1. **BAIGIAMOSIOS NUOSTATOS**
   1. Kiekvienas Bendrovės darbuotojas, gavęs informacijos apie bet kokį Bendrovės taisyklių, įsipareigojimų ar pažadų nesilaikymą (pažeidimą), kaip ir apie bet kokias aplinkybes, kurios liudytų, kad egzistuoja reali grėsmė Bendrovės, jos darbuotojų, klientų, verslo partnerių ar Bendrovės akcininkų interesams, apie tai privalo nedelsdamas informuoti Bendrovės vadovą.
   2. Bendrovės darbuotojai privalo susipažinti su šiuo Etikos kodeksu ir yra asmeniškai atsakingi už jo nuostatų laikymąsi.
   3. Etikos kodeksas yra viešas dokumentas, skelbiamas Bendrovės internetiniame puslapyje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_